นาน ๆ จะเห็นร้านสวย ๆ ในย่านพระนครครับ สำหรับร้านนี้ ตั้งอยู่ในถนนพระสุเมรุ มาทางราชดำเนินนอก ข้ามสะพานผ่านฟ้าฯ เข้าถนนราชดำเนินกลางแล้วเลี้ยวขวาเข้าถนนพระสุเมรุ เข้ามาไม่ไกลมาก ร้านจะอยู่ฝั่งซ้ายมือ เห็นตึกแถวสีฟ้า ๆ ก็ใช่เลยครับ

ร้านนี่เห็นว่าเป็นร้านของดารากับผู้จัดช่อง 3 เขาหุ้น ๆ กัน และมีเมนูเด็ดคือบราวนี่ น้อยคนจะมีโอกาสได้ทาน เพราะมาทีไรก็หมด สำหรับผม ผมก็ไม่ได้ทานครับ ไม่ชอลบราวนี่อยู่แล้ว หมดไม่หมด ไม่ใช่ปัญหาครับ

ผมเข้าไปในร้าน ตกแต่งกึ่ง ๆ อินดัสทรี่ เรทโทร เน้นสีอิฐเข้ม ๆ โต๊ะไม้ เก้าอี้บุนวมวินเทจ มีมอเตอร์ไซค์แนวฮาเล่ย์ตั้งเด่นมุมร้าน แต่เพิ่มความเปิดโล่งไม่อึดอัดด้วยกระจกใส่บานใหญ่ที่มุมหน้าร้าน

คนเยอะพอสมควร เสียงดังด้วย คงเพราะมากลุ่มใหญ่ ราคาเครื่องดื่มอารมณ์ย่านคาเฟ่สีลม ทองหล่อเลยครับ หลักร้อยขึ้น แล้วก็สั่งเครื่องดื่ม หรืออาหารที่เคาเตอร์ จ่ายเงินเลย แล้วเอาป้ายคิวไปหาโต๊ะนั่งได้เลยครับ

สตรอว์เบอร์รี่โซดา มีสตรอว์เบอร์รี่สดใส่มาด้วย เปรี้ยว หวาน ซ่า มาร้อน ๆ เจอแก้วนี้ไป สดชื่นดี 

ลาเต้ร้อน ลาเต้อาร์ตไม่ค่อยสวยเท่าไหร่ รสชาติออกมัน ๆ กลิ่นกาแฟไม่หอมมาก ไม่ใช่กาแฟสำหรับคอกาแฟเท่าไหร่ครับ

นั่ง ๆ เริ่มหิว ก็เลยสั่งกริลล์แซลมอน ชิ้นมาไม่หนามากครับ แต่กดไปที่ห้าร้อย ผมนี่ปาดเหงื่อเลย ฮ่า แพงไปหน่อย แซลมอนย่างหนังกรอบ เนื้อไม่แห้งกำลังดีเลย เสิร์ฟมาพร้อมควินัว ผักสลัดกับไข่กุ้ง ตัวซอสราดแซลมอนออกรสเปรี้ยว ๆ ไม่ต้องบีบเลมอนเพิ่ม รสชาติดีครับ แต่ราคาไม่เหมาะกับปริมาณ 

ผมว่าเป็นร้านเหมาะกับสั่งเครื่องดื่ม ขนมหวาน ถ่ายรูป นั่งเล่นสวย ๆ มากกว่า ถ้ามื้อหลักต้องลองชั่งใจเรื่องราคาครับ